**EUHARISTIJSKO KLANJANJE ZA DUHOVNA ZVANJA  
(1.12. 2022 – Prvi četvrtak u mjesecu)**

**Pjesma:** *Svet, Svet, Svet* (izlaganje i kađenje Presvetog)

**Uvodna molitva**

Čeznemo za blizinom, prijateljstvom, ljubavlju. Potreban nam je oslonac nekoga tko će imati vremena za nas. Tko će imati za nas srca, topline, lijepe riječi. Isus je taj koji ima uvijek vremena za nas. On je htio biti našom hranom, ali isto tako i našom blizinom. Zato osjećamo radost i sigurnost kad se nalazimo pred Presvetim Oltarskim Sakramentom. Isus je tu, ali čeka tebe i mene. Baš takve kakvi trenutno jesmo: radosni, zadovoljni, umorni, frustrirani, tužni, razočarani, tjeskobni... On je tu. Gledaj kako te gleda. Budi i ti ovdje. Budi ovdje za Isusa, kao On za tebe. On je prisutan, iskreno i duboko prisutan u svakomu od nas po svjetlu koje isijava iz snage Otajstva Presvetoga Sakramenta. Poslušaj Njegov glas, božanski glas!

Odazivamo se na tvoj poziv Gospodine: „*Molite Gospodara žetve da pošalje radnike u žetvu svoju*!“. Molimo i zahvaljujemo za one koje si već izabrao za sluge oltara i djelitelje svetih Otajstava: za primjer života, autentičnost življenja, oduševljenje, žar i radost. Još snažnije želimo moliti za sve one u čijim srcima svakodnevno siješ sjeme svetog zvanja. Molimo za sposobnost otkrivanja, hrabrost odaziva i slobodu napuštanja svega. Duhovno zvanje je dar koji od Tebe dolazi, jer ti izabireš koga hoćeš. Ono nije u našim rukama, projektima, zamišljanjima, ono je prije svega Tvoj sveti dar.

**Pjesma:** *Krist jednom stade na žalu* (1. strofa)

**Evanđelje** *Mk 10, 17-27*

„I dok je izlazio na put, dotrči netko, klekne preda nj pa ga upita: „Učitelju dobri, što mi je činiti da baštinim život vječni?“ Isus mu reče: „Što me zoveš dobrim? Nitko nije dobar doli Bog jedini! Zapovijedi znadeš: *Ne ubij! Ne čini preljuba! Ne ukradi! Ne svjedoči lažno! Ne otmi! Poštuj oca svoga i majku!* On mu odgovori: "Učitelju, sve sam to čuvao od svoje mladosti." **Isus ga nato pogleda, zavoli ga i rekne mu: "Jedno ti nedostaje! Idi i što imaš, prodaj i podaj siromasima pa ćeš imati blago na nebu. A onda dođi i idi za mnom." On se na tu riječ smrkne i ode žalostan jer imaše velik imetak.“**

**Meditacija uz evanđelje**

Toliko se puta pitam: „Učitelju, što mi je činiti?” Prepun sam pitanja i ne znam možda ni sam što više činiti u ovom svijetu. Utjehu nudi Tvoja božanska riječ. Promatram čovjeka koji ti pristupa s istim pitanjem: „Učitelju, što mi je činiti?” Njegovo pitanje zvuči iskreno, puno povjerenja u Tebe, dobrog Učitelja. On u Tebi vidi Učitelja od kojega može i smije učiti. Sva dosadašnja pitanja sada su sažeta u tom jednostavnom pitanju: Što činiti, što napraviti, da bih u svom srcu zadovoljstva imao, da bih osmijeha imao, da bih život proživio baštineći Kraljevstvo Božje.

Pred tim pitanjem, Isuse, ne ostaješ hladan, ne tražiš isprike u ostalim pastoralnim obvezama, pustim sastancima i dogovorima, u žurbi zbog bitnijih i važniji stvari koje ti se trebaju dogoditi u Jeruzalemu. Ti zastaješ, prihvaćaš inicijativu, razgovaraš. Ti pogledaš, zavoliš i potpuno sebe daruješ tom čovjeku. Pružaš zapovijedi, ali ideš korak dalje. Ima nešto što je još snažnije i potrebnije, nešto što nedostaje tom životu koji se samo drži zapovijedi. Život koji se potpuno daje Bogu sadrži u sebi obdržavanje zapovijedi, ali i nešto više od toga. Kažeš, Isuse, da je sve savršeno, ali jedno, ključno nedostaje. Sve dati Bogu najviše je što čovjek može učiniti na ovoj zemlji. Sve! Ti znaš, Učitelju, da je za svakog od nas to „sve“ drugačije u vlastitoj konkretnosti života.

Sve ostaviti, dati i poći za Tobom u svetom pozivu na potpuno posvećenje Tebi. Mnogima „samo“ to nedostaje. Ipak, znamo, Isuse, da nisu svi pozvani na to, ali mnogi jesu, možda i ovdje među nama. Ti, zastaješ, gledaš, zavolio si upravo takve. Mi te molimo za njih. Pogledom srca ih dotakni, napuni hrabrošću da ne završi sve tek opet jednim smrknutim pogledom i žalosnim odlaskom. Učitelju, ovdje si i zoveš, koga hoćeš i kada hoćeš. Daj nam čuti i poslušati Tvoj glas!

*Šutnja*

**Pjesma:** *Ti i ja krećemo danas*(3. strofa Krist na žalu)

**Meditacija o posvećenom životu**

Isuse, zašto uzimaš ljude u svoju službu i povjeravaš im tolike ljude? Zašto želiš po njima tješiti ljude, pokazivati im put i davati im sigurnost? Toliko si toga položio u njihove ruke, a tako često malo dobiješ zauzvrat.

Biti Bogu posvećen znači posvetiti se Bogu i ljudima do zadnje žilice svoga bića, znači na raspolaganje staviti svoje tijelo, svoje srce, svoj duh, svoje ruke i noge, cijelo svoje biće, da Božja ljubav bude vidljiva i opipljiva. Oni su osobe koji su u pustinji i traženju života našli Boga te svoj život **u radosti** daju za Boga i idu s Bogom.

Oni su jedni između nebrojeno mnogo posve običnih ljudi. Oni ne nose svetačke aureole, nisu ni najbolji, ni najkreposniji, niti bez nabora. Niti su junaci, niti sveci, ni učenjaci, ni moćnici, ni bogataši. On su pozvani biti „samo“ osobe dobrote, utjehe, svjetla, mira, molitve. Oni su pozvani biti slobodni, raspoloživi, susretljivi, otvoreni. Bog ih je izabrao i pozvao. Nisu samo od Boga i za Boga. Oni su, za sve one koji traže put u Kraljevstvo, hodočasnici koji ukazuju na taj put i sami njime hode. *(pripravljeno na temelju meditacije P. Bosmansa)*

*Kratka šutnja*

**Pjesma:** *Ja sam siromašan čovjek* (2. strofa)

**Zaključne prošnje**

Gospodine Isuse Kriste, rekao si: "Žetva je velika, a radnika malo." Zaključujemo ti svoju molitvu u kojoj molimo tebe Gospodara žetve da pošalješ radnike u svoju žetvu.

*na početku i između svakoga zaziva:* **Isuse, Učitelju, pogledaj svoj narod!**

1. Isuse, Učitelju, mnogi su se odazvali tvome pozivu. Daj im mudrosti i jakosti, da ne pokleknu pred iskušenjima, *molimo Te*!
2. Gospodine, mnogi Ti se ne odazvaše, a žive smrknutim i žalosnim životom. Ulij im hrabrost i odvažnost Duha Svetoga da otpuste sve, dođu i pođu za Tobom, *molimo Te*!
3. Blagoslovi naša sjemeništa, redovničke zajednice da iz njih izađe mnoštvo svetih navjestitelja koji će svojim životom i radom služiti zajednici, tvoje Ime veličati te širiti evanđelje po svem svijetu, *molimo Te*!
4. Gospodine, u svoju molitvu na poseban način uključujemo mladiće i djevojke koji još nisu čuli tvoju riječ. Molimo te rasplamsaj žar svoje ljubavi u srcima mladih kako bi spoznali kolika je ljepota, nada i radost u Tvome pozivu, *molimo Te*!
5. Ulij, Gospodine, u srca redovnica, redovnika, svećenika radost i ispunjenje što su svoje živote predali u Tvoje ruke, za blagoslov i posvećenje cijeloga svijeta, *molimo Te*!

**Zaključna molitva**

Isuse, Učitelju naš, zahvalna srca za tvoju svetu prisutnost, ljubav i trajnu blizinu sve prošnje stavljamo u Tvoje božanske ruke. Tebi koji si hodao ovim svijetom, spasio nas i otkupio, klanjamo se i blagoslivljamo Te.

Blagoslovljen budi Isuse u Presvetom Oltarskom Sakramentu sada i vazda i u vijeke vjekova. Marijo, Majko svećenika, moli za nas! Daruj nam brojnih svetih svećenika. Amen.

**Završetak:**

**Himan: Divnoj dakle…** *( kađenje Presvetog Sakramenta)*

**S**. Kruh s neba dao si njima!  
**P**. Koji svaku slast u sebi ima!

**S.** Pomolimo se!

Bože koji si nam u divnom Sakramentu ostavio uspomenu muke svoje, podaj nama, molimo, tako častiti sveta otajstva Tijela i Krvi Tvoje, da vazda osjećamo u sebi plod otkupljenja Tvojega! Koji živiš i kraljuješ u vijeke vjekova. Amen!

*Slijedi blagoslov s Presvetim Oltarskim Sakramentom*

*Po završetku blagoslova poželjno je otpjevati ili recitirati pohvale Božjem imenu* **Blagoslovljen budi Bog**

Blagoslovljen budi Bog!  
Blagoslovljeno njegovo sveto Ime!  
Blagoslovljen Isus Krist, pravi Bog i pravi čovjek!  
Blagoslovljeno Ime Isusovo!  
Blagoslovljeno presveto Srce Isusovo!  
Blagoslovljena predragocjena Krv Isusova!  
Blagoslovljen Isus u Presvetom Oltarskom Sakramentu!  
Blagoslovljen Duh Sveti Utješitelj!  
Blagoslovljena velika Bogorodica presveta Djevica Marija!  
Blagoslovljeno sveto i bezgrešno njezino začeće!  
Blagoslovljeno njezino slavno uznesenje!  
Blagoslovljeno ime Marije, Djevice i Majke!  
Blagoslovljen sveti Josip, njezin prečisti zaručnik!  
Blagoslovljen Bog u svojim anđelima i u svojim svecima!  
Amen.

**Izlazna pjesma:** *Ostani s nama*